b'\n_START_ARTICLE_\nTermostaatti\n_START_PARAGRAPH_\nTermostaatti on laite, joka pyrkii pit\xc3\xa4m\xc3\xa4\xc3\xa4n jonkin j\xc3\xa4rjestelm\xc3\xa4n l\xc3\xa4mp\xc3\xb6tilan halutulla tasolla ohjaamalla energian kulkua j\xc3\xa4rjestelm\xc3\xa4\xc3\xa4n tai j\xc3\xa4rjestelm\xc3\xa4st\xc3\xa4 pois. Termostaatti siis k\xc3\xa4ynnist\xc3\xa4\xc3\xa4 ja sammuttaa l\xc3\xa4mmitys- tai j\xc3\xa4\xc3\xa4hdytyslaitteita tarpeen mukaan. Termostaatin keksi Albert Butz vuonna 1885. Siit\xc3\xa4 sai alkunsa yritys, joka nykyisin kantaa nime\xc3\xa4 Honeywell International._NEWLINE_Esimerkiksi s\xc3\xa4hk\xc3\xb6l\xc3\xa4mmittimess\xc3\xa4 termostaatti ohjaa s\xc3\xa4hk\xc3\xb6energiaa l\xc3\xa4mmitysvastukselle, kun l\xc3\xa4mp\xc3\xb6tila laskee liian matalaksi. Kun l\xc3\xa4mp\xc3\xb6tila on halutulla tasolla, termostaatti katkaisee virran l\xc3\xa4mmitysvastukselta, jotta l\xc3\xa4mp\xc3\xb6tila ei nouse liian korkeaksi. J\xc3\xa4\xc3\xa4kaapin termostaatti puolestaan k\xc3\xa4ynnist\xc3\xa4\xc3\xa4 kompressorin, kun l\xc3\xa4mp\xc3\xb6tila kaapin sis\xc3\xa4ll\xc3\xa4 kohoaa liian korkeaksi ja sammuttaa kompressorin, kun l\xc3\xa4mp\xc3\xb6tila on riitt\xc3\xa4v\xc3\xa4n alhainen. Useimmissa laitteissa termostaatti on s\xc3\xa4\xc3\xa4dett\xc3\xa4v\xc3\xa4, jolloin l\xc3\xa4mp\xc3\xb6tila saadaan pysym\xc3\xa4\xc3\xa4n sopivalla tasolla._NEWLINE_S\xc3\xa4hk\xc3\xb6energiaa ohjaavia termostaatteja k\xc3\xa4ytet\xc3\xa4\xc3\xa4n s\xc3\xa4hk\xc3\xb6l\xc3\xa4mmityksen ja j\xc3\xa4\xc3\xa4kaapin lis\xc3\xa4ksi muun muassa pakastimissa, s\xc3\xa4hk\xc3\xb6kiukaissa, s\xc3\xa4hk\xc3\xb6grilleiss\xc3\xa4, s\xc3\xa4hk\xc3\xb6liesiss\xc3\xa4, silitysraudoissa ja pesukoneissa. Nestej\xc3\xa4\xc3\xa4hdytteisiss\xc3\xa4 polttomoottoreissa termostaatin avulla pidet\xc3\xa4\xc3\xa4n moottorin l\xc3\xa4mp\xc3\xb6tila sopivana niin, ett\xc3\xa4 polttoaine palaa puhtaasti ja \xc3\xb6ljyn voiteluominaisuudet ovat hyv\xc3\xa4t. Kun sopiva l\xc3\xa4mp\xc3\xb6tila ylittyy, termostaatti p\xc3\xa4\xc3\xa4st\xc3\xa4\xc3\xa4 j\xc3\xa4\xc3\xa4hdytysnesteen virtaamaan j\xc3\xa4\xc3\xa4hdyttimen kautta, ja tarvittaessa k\xc3\xa4ynnist\xc3\xa4\xc3\xa4 j\xc3\xa4\xc3\xa4hdyttimen tuulettimen._NEWLINE_Useimmissa termostaateissa on hystereesi, jolloin l\xc3\xa4mmitys- tai j\xc3\xa4\xc3\xa4hdytyslaite ei k\xc3\xa4ynnisty ja sammu tarpeettoman usein. Liian tarkka termostaatti aiheuttaisi esim. naksumista tiuhan kytkeytymisen ja poiskytkeytymisen takia. Hystereesiv\xc3\xa4li voi olla kiinte\xc3\xa4 (esimerkiksi 10\xc2\xa0\xc2\xb0C) tai se on voitu toteuttaa erikseen s\xc3\xa4\xc3\xa4dett\xc3\xa4vill\xc3\xa4 ala- ja yl\xc3\xa4rajalla. L\xc3\xa4mm\xc3\xb6n laskiessa alarajan alle kytkeytyy toiminta. Toiminta pys\xc3\xa4htyy kun yl\xc3\xa4rajan tavoitel\xc3\xa4mp\xc3\xb6 on saavutettu._NEWLINE_Termostaatteja on erityyppisi\xc3\xa4, muun muassa omavoimainen bimetallitermostaatti, kontaktik\xc3\xa4rjill\xc3\xa4 varustettu bimetallitermostaatti, relel\xc3\xa4ht\xc3\xb6inen termostaatti ja t\xc3\xa4ysin elektroninen termostaatti.\n_START_SECTION_\nBimetallitermostaatti\n_START_PARAGRAPH_\nYleisin termostaatti on bimetallitermostaatti, joka perustuu yhteen liitettyjen kahden erityyppisen metallin kesken\xc3\xa4\xc3\xa4n erisuuruiseen l\xc3\xa4mp\xc3\xb6laajenemiseen: toisen metallipinnan suurempi laajeneminen l\xc3\xa4mp\xc3\xb6tilan muuttuessa saa metalliparin taipumaan. Bimetallitermostaatti voi olla omatoiminen, jolloin bimetallikappale suoraan k\xc3\xa4\xc3\xa4nt\xc3\xa4\xc3\xa4 venttiili\xc3\xa4 tai muuta s\xc3\xa4\xc3\xa4dint\xc3\xa4; vaihtoehtoisesti siihen on voitu kytke\xc3\xa4 kontaktik\xc3\xa4rjet, joilla varsinaiseen toimilaitteeseen kytket\xc3\xa4\xc3\xa4n s\xc3\xa4hk\xc3\xb6virta, joko suoraan tai releen v\xc3\xa4lityksell\xc3\xa4.\n_START_SECTION_\nElektroninen termostaatti\n_START_PARAGRAPH_\nT\xc3\xa4ysin elektronisessa termostaatissa on elektroninen anturi (esimerkiksi l\xc3\xa4mp\xc3\xb6pari, NTC- tai PTC-vastus, puolijohdeanturi), joka ohjaa elektronista kytkint\xc3\xa4 (esimerkiksi Triacia tai GTO:ta).'